Toni Utunen
Ura > Seuraura

Utunen on Kokkolan Hermeksen kasvatti. Hän muutti jo 12-vuotiaana yhdessä isänsä kanssa Tampereelle ja siirtyi Tapparaan. Utunen oli kaudella 2014–2015 seuran C-nuorten tehokkain puolustaja C-nuorten SM-sarjan runkosarjassa tehoilla 7+17=24. Kaudella 2015–2016 hän kuului vuoden "alaikäisenä" Tapparan B-nuorten kapteenistoon. Utunen palkittiin kauden päätteeksi B-nuorten SM-sarjan vuoden tulokkaana Heino Pulli -palkinnolla.
Kaudella 2016–2017 Utunen debytoi Tapparan SM-liigajoukkueessa. Hän pelasi ensimmäisen ja kauden ainoaksi jääneen liigaottelunsa vain 16-vuotiaana 16. joulukuuta 2016 Sorsapuistossa järjestetyssä Ulkojäät 2016 -tapahtumassa paikallisvastustaja Tampereen Ilvestä vastaan, kun Tapparan puolustuksesta olivat sivussa Valtteri Kemiläinen loukkaantumisen ja Jere Rouhiainen sairastumisen vuoksi. Utunen merkittiin joukkueen seitsemänneksi puolustajaksi. Hän sai ottelussa jääaikaa 1.53 minuuttia. Utusesta tuli samalla kierroksella KooKoossa debytoineen Santeri Salmelan ohella SM-liigan kaikkien aikojen ensimmäisiä vuonna 2000 syntyneitä pelaajia. Tosin he olivat vasta liigahistorian toisia koko 2000-luvulla syntyneitä pelaajia, sillä vuonna 2001 syntynyt Mikko Kokkonen debytoi jo ennen heitä aiemmin syksyllä Mikkelin Jukureissa liigan kaikkien aikojen nuorimpana pelaajana vain 15-vuotiaana.
Utunen jatkaa Tapparassa kaudella 2017–2018 kaksivuotisella SM-liigasopimuksella. Hän pelasi joukkueessa 11 runkosarjaottelua ilman tehopisteitä ja kaksi Mestarien liigan ottelua tehden kaksi syöttöpistettä. Hän pelasi suurimman osan kaudestaan lainalla Mestis-joukkue Lempäälän Kisassa, jossa tulokaskausi toi 28 runkosarjaottelussa tehot 2+10=12, viidessä pudotuspeliottelussa yhden syöttöpisteen ja kolmessa Suomen Cupin ottelussa viisi syöttöpistettä. Utunen vahvisti pudotuspeleissä sekä Tapparan A- että B-nuoria. Hän voitti kauden päätteeksi B-nuorten SM-hopeaa. Joulukuussa 2017 Utunen teki Tapparan kanssa kaksivuotisen jatkosopimuksen kevääseen 2021 saakka.
Vancouver Canucks varasi Utusen viidennellä kierroksella 130. pelaajana NHL:n varaustilaisuudessa 2018. Kausi 2018–2019 oli hänelle varsinainen tulokaskausi SM-liigassa. Utunen teki Tapparassa 43 runkosarja- ja 11 pudotuspeliottelussa tehot 1+2=3. Hän teki liigauransa avausmaalin 18. tammikuuta 2019 vieraissa SaiPaa vastaan. Mestarien liigassa Utunen teki kahdeksassa ottelussa yhden syöttöpisteen. Kaudella 2019–2020 hän jatkoi lähinnä ylimääräisen puolustajan roolissa ja Utunen pelasi 32 runkosarjaottelua tehden kolme syöttöpistettä. Utunen vahvisti myös kolmen pudotuspeliottelun verran Tapparan A-nuoria. Kausi 2020–2021 oli hänelle ensimmäinen kokonainen SM-liigassa ja Utunen pelasi 51 runkosarjaottelua tehopistein 2+4=6 sekä yhdeksän pudotuspeliottelun tehden yhden maalin.
Kaudeksi 2021–2022 Utunen siirtyi kaksivuotisella sopimuksella Pelicansiin. Joukkuetta valmensi hänelle Suomen juniorimaajoukkueista tuttu Tommi Niemelä. Utunen teki runkosarjassa 59 ottelussa tehot 4+7=11. Kaudeksi 2022–2023 hänet nimettiin Pelicansin varakapteeniksi. Utunen voitti joukkueen sisäisen tehotilaston lukemalla +22. Hän voitti kauden päätteeksi SM-hopeaa. Tapaninpäivänä 26. joulukuuta 2022 hän teki seuran kanssa vuoden mittaisen jatkosopimuksen. Kaudella 2023–2024 Utunen teki SM-liigan yhden kauden piste-ennätyksensä tehoilla 5+15=20. Hän voitti kauden päätteeksi SM-hopeaa.
Utunen siirtyi audeksi 2024–2025 kaksivuotisella sopimuksella Tampereen Ilvekseen. Myös joukkueen päävalmentajaksi siirtyi Pelicansista Tommi Niemelä. Hänet nimettiin joukkueen varakapteeniksi.